|  |  |  |
| --- | --- | --- |
| **http://www.eco.u-szeged.hu/site/upload/2015/03/imreh_szabolcs1_80x119.png**  **Imreh Szabolcs** | Kapcsolódó kép  **10-12 perc** | Mottó:  *„Az elégedetlen vevők mindig gondot jelentenek, de egyben a legnagyobb lehetőségedet is.”*  (Bill Gates) |

**Uniós projektek menedzselése**

**10 fejezet 2 olvasólecke**

**Értékelés**

A leckében részletesen tárgyaljuk az értékelési tevékenység különböző összetevőit, illetve a különböző típusú értékeléseket.

A projektötlet születése valamely fennálló problémában, illetve annak megoldásában mint célban gyökerezik. Az értékelés ehhez a gyökérhez nyúl vissza, ezt használja alapvető szempontként, amikor megítéli a projektet.

**Az értékelésnek a relevancia, az eredményesség és a hatékonyság kérdéseire kell választ adnia.** A relevancia esetében azt kell megítélnie, hogy **a projekt célja vajon tényleg lényeges,** **releváns-e a megoldani kívánt probléma szempontjából,** illetve – hiszen az értékelés jellegéből fakadóan gyakran komparatív módon zajlik – **hogyan alakul ez a relevancia a problémához kapcsolódó más célokkal**, vagy más problémákkal való összehasonlításban. Az eredményesség arra keresi a választ, hogy **sikerül-e, illetve milyen mértékben sikerül elérnem a projekt kitűzött célját,** míg a hatékonyság azt vizsgálja, hogy milyen áron, vagyis milyen ráfordításokkal, erőforrásokkal sikerül e célt elérnem.

Egy egyszerű, ámde szemléletes példával élve: ha a projektem célja, hogy eljussak A-ból B-be, a relevancia a következő kontextusban merül fel: valóban el akarok-e jutni A-ból B-be? Az A-ból B-be való eljutás megoldást jelent-e az eredeti, megoldani kívánt problémámra? Nem fontosabb-e, hogy előbb C-be vagy D-be jussak el?

Az eredményesség ebben az esetben azt vizsgálja, hogy eljutottam-e A-ból B-be. Természetesen az eredményesség általában arányosan is értelmezhető, vagyis akár úgy is feltehetjük a kérdést, hogy meddig jutottam el az A-ból B-be vezető úton?

A hatékonyság pedig azt vizsgálja, hogy milyen ráfordítások árán, milyen költségen sikerült eljutnom A-ból B-be (illetve addig a pontig, ameddig az eredményességem függvényében eljutottam).

**A projekt értékelésére előzetesen és utólagosan is sor kerül.** Az előzetes értékelés a kidolgozott projektterv alapján vizsgálja a projekt relevanciáját, a várható eredményességét és hatékonyságát. Amellett, hogy ez **az értékelés segíthet a projekt jobb előkészítésében, rámutathat olyan aspektusokra, amelyek veszélyeztethetik a projekt sikerét,** ezáltal hasznos útmutatásul szolgálnak a projekt végrehajtói számára. Mindazonáltal az előzetes értékelés a fejlesztési célú projektek esetében elsősorban a kiválasztás céljait szolgálja. A donoroknál rendelkezésre álló szűk erőforrások elosztása a projekttervek értékelése, vagyis az egyes projektek relevanciája, várható eredményessége és hatékonysága alapján felállított rangsor függvényében történik.

Az utólagos értékelés mindezekre a kérdésekre utólag, a tényleges megvalósítás adatait és tapasztalatait felhasználva ad választ.

**Az értékelés** további jellemzője – a monitoringgal szemben –, hogy **képes a projektet és a környezetét együttesen elemezni.** Míg a monitoring elsősorban a projekten belül tud vizsgálódni, addig az értékelésnek lehetősége van a kitekintésre, a projekt értelmezésére és elemzésére a társadalmi-gazdasági környezet viszonylatában. A projekt monitoring továbbá inkább az operatív célok teljesülésére koncentrál, és lehetőségei sem igazán adottak ahhoz, hogy felmérje a projekt által kiváltott hatásokat. Ez a feladat tehát az értékelés kompetenciája, az előzetes értékelés becsüli meg a projekt megvalósulása következtében kiváltott hatásokat, és az utólagos értékelés elemzi a tényleges hatásokat.

Mint az eddig elmondottakból kiderül, bár a felhasznált alapadatokban és részben az elemzés módjában is vannak hasonlóságok, a három tevékenység alapvetően más jellegű, más céllal zajlik a projekt életciklusában, és ennélfogva jól elkülöníthető azon belül. Az egyes tevékenységek jellemzői, illetve azok összevetését a következő táblázatban foglaltuk össze:

|  |  |  |  |
| --- | --- | --- | --- |
| **Tevékenység** | **Ellenőrzés** | **Monitoring** | **Értékelés** |
| **Cél** | A szabályoknak, előírásoknak való megfelelés vizsgálata | A kitűzött célokhoz viszonyított megvalósulás vizsgálata | A tevékenység hatásának vizsgálata a megoldani kívánt társadalmi-gazdasági probléma viszonylatában |
| **Időbeliség** | Folyamatos, a projektvégrehajtás során | Folyamatos, a projektvégrehajtás során | Pontszerű, előzetes és utólagos |
| **A tevékenység végzője szerint** | Külső vagy belső | Belső | Külső |
| **A tevékenység jellege** | Operatív | Operatív | Elemző-tudományos |

# OLVASOK-CSELEKSZEM-TAPASZTALOK- TANULOK

***Kitől érdemes még tanulni?***

*Lengyel Katalin: Projektértékelés, projektmonitoring*

[*https://slideplayer.hu/slide/2196274/*](https://slideplayer.hu/slide/2196274/)

*Informatív slide-ok érdeklődő hallgatók számára – 25 perces áttekintés az monitoring és az értékelés területén.*

***Ellenőrző kérdések a megfelelőséghez:***

*a, Mit jelent a relevancia és az eredményesség az értékelés során?*

*b, Miben segíthet az értékelés?*

***Adaptáció a kiválósághoz:***

*Gondold át, hogy a saját fejlesztési elképzelésed során mivel tudod alátámasztani a projekt relevanciáját!*

